శ్రీ ముత్తుమారియమ్మన్ ఆలయం, మాతలే

ముత్తుమారియమ్మన్ ఆలయం లేదా అరుల్మిగు శ్రీ ముత్తుమారి అమ్మన్ కోవిల్ అనేది శ్రీలంకలోని మటాలె పట్టణంలో ఉన్న ఒక ప్రముఖ హిందూ ఆలయం.  "ముత్తు" అనే పదానికి అక్షరార్థంగా ముత్యం అని అర్థం. తమిళ భాషలో "మారి" అంటే వర్షం, "అమ్మన్" అంటే తల్లి అని అర్థం. ఈ ఆలయం వర్షం, సంతానోత్పత్తి దేవత అయిన మారియమ్మన్ కు అంకితం చేయబడింది. ఈ ఆలయంలో జరిగే రథోత్సవం సాధారణంగా పౌర్ణమి రోజున జరిగే మగం నక్షత్రంతో సమకాలీనంగా నిర్వహించబడుతుంది.

 చరిత్ర 
ఈ భూమి మొదట వరి పొలంలో భాగంగా ఉండేది. 1852లో భూమి యజమాని ఈ స్థలాన్ని దానం చేశాడు. ప్రస్తుత ఆలయాన్ని 1874లో నాటుకొట్టై చెట్టియార్ వారి ఆర్థిక సహాయంతో నిర్మించారు. ఈ ఆలయాన్ని హిందువులు, బౌద్ధులు ఇరువురూ ఉపయోగిస్తారు. ప్రారంభంలో ఈ ఆలయం ఒక చెట్టు క్రింద ఉన్న చిన్న విగ్రహంగా ఉండేది. హిందూ ప్రజలు అక్కడ పూజలు నిర్వహించేవారు. తరువాత మాతలే ప్రజల సహకారంతో ఇది అభివృద్ధి చెందింది. ఆలయానికి మొదటి కుంభాభిషేకం 1960లో నిర్వహించబడింది.

జూలై 1983లో జరిగిన యాంటీ-తమిళ అల్లర్ల సమయంలో ఆలయం తీవ్రమైన నష్టాన్ని చవిచూసింది. అనంతరం దీనిని పునరుద్ధరించారు. ఈ ఆలయంలో విశేషంగా కనిపించే లక్షణాలలో ఒకటి 32.9 మీటర్ల  ఎత్తుగల గోపురం (‘రాజ కోబురం’). ఇది ఆలయ ప్రధాన ఉత్తర ద్వారం (‘వడక్కు వాయిల్’) పైన నిర్మించబడింది. రాజ కోబురం శ్రీలంకలోని అతి పెద్ద గోపురాలలో ఒకటి. ఇందులో ఉన్న 1008 హిందూ దేవతా విగ్రహాలను దక్షిణ భారత శిల్పి నాగలింగం, ఆయన కుమారుడు రామనాథన్ రూపొందించారు. వీరికి తమిళనాడు, శ్రీలంకకు చెందిన సుమారు 100 మంది డిజైనర్లు, చిత్రకారులు, వాస్తుశిల్పులు సహాయం చేశారు. రాజ కోబురం నిర్మాణం 2007లో పూర్తయింది. దీనికి సుమారు రూ. 150 మిలియన్ల వ్యయం అయ్యింది.

 ప్రత్యేక కార్యక్రమాలు 
ఆలయంలో ప్రధానంగా జరిగే మతపరమైన పండుగలలో రథోత్సవం ముఖ్యమైనది. ఈ పండుగ ప్రతి సంవత్సరం ఫిబ్రవరి లేదా మార్చి నెలలలో జరుపబడుతుంది. ఈ ఆలయంలో ఐదు అలంకారమయిన రథాలు ఉన్నాయి. వీటిని నగరంలో దేవతా విగ్రహాలను ఊరేగింపుగా తీసుకెళ్లేందుకు ఉపయోగిస్తారు. ఈ ఊరేగింపు 'తేర్' లేదా 'వెట్టై తిరువిళా' అనే రథోత్సవ దినాన నిర్వహించబడుతుంది. ఇది 'మెడిన్ పొయా' (మార్చిలో వచ్చే పొయా రోజు)కు ముందురోజు జరుగుతుంది. ఈ రథోత్సవంలో గణేశుడు, శివుడు, మహాదేవి, మురుగన్, చండేశ్వర నాయనార్ అనే ఐదు ప్రధాన హిందూ దేవతల విగ్రహాలను భక్తులు రథాలలో మోస్తారు. 

 వివాహ మండపం 
హిందూ ప్రజల కోసం ఆలయ ప్రాంగణంలో ఒక పెద్ద వివాహ మండపం ఉంది. ఈ మండపం 1856 నుండి ఇప్పటివరకు వినియోగంలో ఉంది.

 మరిన్ని చూడండి 
 శ్రీలంకలో హిందూ ఆలయాల జాబితా
 మాతలే జిల్లా
 మారియమ్మన్
 కరుప్పుస్వామి

 మూలాలు 

Category:మాతలే జిల్లాలో హిందూ ఆలయాలు
Category:మాతలేలో మత భవనాలు, నిర్మాణాలు
Category:శ్రీలంకలో మారియమ్మన్ ఆలయాలు
Category:మారియమ్మన్ ఆలయాలు
వర్గం:19వ శతాబ్దపు హిందూ దేవాలయాలు
వర్గం:శ్రీలంక పర్యాటక ప్రదేశాలు